Eiendomsmagnaat sterk aan na aanval by Pta-winkelsentrum | Maroela Media
Cosmas Cavaleros. Foto: Flickr/Mary Ann Hutchison.
Cosmas Cavaleros, eiendomsmagnaat en hoof van The Calaveros Group, sterk aan in die hospitaal ná hy Sondag by 'n winkelsentrum, in die ooste van Pretoria, se parkeerterrein aangeval is.
Leila Daya, woordvoerder vir die familie, het aan Maroela Media gesê dit gaan beter met Cavaleros. "Hy toon tekens van beterskap, hy is steeds in 'n kritieke toestand, maar baie meer stabiel as Sondag ná die voorval.
Hy en 'n passasier het Sondagmiddag in die parkeerterrein van Menlyn Maine in sy Bentley gewag vir 'n parkeerkaartjie, toe drie mans hulle na bewering genader en vuurwapens op hulle gerig het.
In 'n poging om te probeer vlug het Cavaleros vinnig weggery en in 'n valhek vasgejaag. "Terwyl die rowers die vuurwapens op hulle gerig het, het Cavaleros deur die valhek gejaag in 'n muur vas. Die lugsakke het toe geaktiveer. Die rowers het probeer om juwele van die ander insittende te verwyder, maar is gesteur en het gevlug".
Volgens Daya het 'n omstander noodbehandeling toegepas terwyl hulle op die ambulans gewag het. Veiligheidspersoneel en familielede is na die toneel ontbied. Cavaleros is in 'n bedenklike toestand na 'n hospitaal in Pretoria gehaas.
Kapt. Jan Sepato, woordvoerder van die polisie, het aan Maroela Media, gesê die voorval het Sondagmiddag tussen 12:00-13:00 gebeur. "Ons is self nie doodseker wat gebeur het nie en ons doen 'n beroep op die gemeenskap of enigiemand met meer inligting om dit asseblief by die Brooklyn-polisiestasie aan te meld."